Man sterf toe hy die jawoord vraWeber druk die handgeskrewe nota teen die eenheid se venster vas. Foto: Facebook ŉ Man het verdrink terwyl hy sy vriendin die jawoord gevra het op hul eilandvakansie in Tanzanië in Oos-Afrika. Die Amerikaanse paartjie, Steven Weber en Kenesha Antoine, het vakansie gehou by die luukse Manta Resort op Pemba-eiland, wat deel vorm van die Zanzibar-eilandgroep. Die paartjie het in die oord se onderwater-eenheid tuisgegaan. Weber het op die derde dag van hul vakansie langs hul watereenheid in die see ingeduik en deur die venster vir Antoine die jawoord gevra. Hy het tot teen die venster geswem en toe ŉ handgeskrewe nota, wat in ŉ sakkie was, teen die eenheid se venster vasgedruk. Op die nota skryf Weber hy kan nie sy asem lank genoeg ophou om vir Antoine al die redes te gee hoekom hy lief is vir haar nie. Hy draai dan die papier om en aan die agterkant staan daar: “Sal jy met my trou?”. Weber haal dan ŉ ringboksie uit sy swembroek se sak. Steven Weber en Kenesha Antoine. Foto: Facebook Antoine het ŉ video van die geleentheid gemaak. Weber swem dan egter weg, vermoedelik terug na die oppervlak, en uit Antoine se sig. Dit is nie duidelik wat presies volgende gebeur het nie. Personeel van die oord is na die paartjie se eenheid ontbied en volgens Matthew Saus, uitvoerende hoof van Manta Resort, “was daar niks wat gedoen kon word nie”. Weber kon vermoedelik nie langer sy asem ophou nie en het verdrink. Sy dood word deur die Zanzibar-polisie ondersoek. Die Amerikaanse staatsdepartement het ook sy dood bevestig. Antoine het op Facebook geskryf dat Weber “nooit haar antwoord gehoor het nie”. “Ja, ja. ŉ Miljoen keer ja. Ons het nooit die geleentheid gekry om die begin van die res van ons lewens saam te benut en te vier nie. Die beste dag van ons lewens het in die slegste dag verander, in die wreedste klap van die noodlot denkbaar.”